Mianmar: 18 sterf toe polisie op skare losbrand | Netwerk24
Minstens 18 mense is dood toe die polisie in Mianmar Sondag op betogers losgebrand het in wat as die bloedigste dag van die weke lange betogings teen 'n militêre staatsgreep beskryf word.
Die polisie het in verskillende dele van Jangon op betogers geskiet nadat skokgranate en traangas die skare nie uiteen kon jaag nie. Soldate het hulle later by die polisie aangesluit.
Verskeie gewonde mense is deur mede-betogers weggesleep. Bloed was oraloor die sypaadjies. Volgens 'n dokter, wat homself nie wou identifiseer nie, is 'n man dood nadat hy met 'n koeël in die bors by 'n hospitaal aangekom het.
"Minstens 18 mense is dood en meer as 30 gewond," het die Verenigde Nasies se menseregte-kantoor Sondag gesê.
Betogers skuil Sondag agter tuisgemaakte skilde tydens gevegte met die polisie in dele van Jangon in Mianmar. Foto: Getty Images
Mianmar is in chaos gedompel sedert 1 Februarie toe Aung San Suu Kyi, verkose regeringsleier, en 'n deel van haar party se leiers deur soldate gevange geneem is.
Honderdduisende betogers het sedertdien die strate ingevaar. Die staatsgreep het die voorlopige proses na demokrasie laat ontspoor nadat die weermag vir byna 50 jaar aan bewind was.
Genl. Min Aung Hlaing, junta-leier, het verlede week gesê die owerhede gebruik minimale geweld om die betogings te hanteer.
Die Amerikaanse ambassade in die land het gesê: "Ons is hartseer om die verlies aan soveel lewens in Mianmar te sien. Mense hoef nie onder geweld gebuk te gaan as hulle nie saamstem met die militêre staatsgreep nie. Om burgerlikes as teikens te gebruik is afskuwelik." -